- ద్రవ్యోల్బణ ప్రభావమే ఇందుకు కారణం
- తటస్థం వైపే ఆర్‌బీఐ మొగ్గు: మోర్గాన్‌ స్టాన్లీ రిపోర్టు
న్యూఢిల్లీ: రిజర్వు బ్యాంకు ఆఫ్‌ ఇండియా (ఆర్‌బీఐ) వచ్చే నెల 3, 4వ తేదిలలో నిర్వహించనున్న ద్రవ్యపరపతి విధాన సమీక్షలో కీలక వడ్డీరేట్లలో కోతలు పెట్టకపోవచ్చునని మోర్గాన్‌ స్టాన్లీ తన తాజా నివేదికలో విశ్లేషించింది. రానున్న కొన్ని నెలలు ద్రవ్యోల్బణంలో పెరుగుదల నమోదు కొనసాగవచ్చునని తెలిపింది. ఈ నేపథ్యంలో ఆర్‌బీఐ కీలక వడ్డీ రేట్లలో కోత విధించేందుకు మొగ్గు చూపకపోవచ్చని ..రేట్ల విషయంలో తటస్థంగా ఉండవచ్చని ఈ గ్లోబల్‌ ఫైనాన్సియల్‌ సర్వీసెస్‌ సంస్థ పేర్కొంది. అంతకు క్రితం నెలలో ద్రవ్యోల్బణ నమోదు ప్రమాదకరస్థాయిలో లేకపోవడంతో ఆగస్టు నెలలో రేపోరేటును 0.25శాతం తగ్గించింది. దీంతో కీలక వడ్డీ రేట్లు 6శాతానికి చేరాయి. ఈ నేపథ్యంలో తొలి పదినెలల కాలానికి పాలసీ రేట్లు ఏడేండ్ల కనిష్టానికి చేరాయని విశ్లేషించింది. మున్ముందు ద్రవ్యోల్బణం పెరుగుతాయన్న అంచనాలు బలపతుడడం కూడా కీలక వడ్డీరేట్లలో కోతకు ఇది అటంకంగా మారనుందని మోర్గాన్‌ స్టాన్సీ తన అధ్యయన రిపోర్టులో పేర్కొంది. మరోవైపు ఇటీవల కాలంలో ఆర్థిక వ్యవస్థలో చోటుచేసుకుంటున్న పరిణామాలు కూడా ద్రవ్యోల్బణ పెరుగుదలను ప్రభావితం చేయవచ్చునని తెలిపింది. ఇక కీలక వడ్డీ రేట్లలో మార్పుల కోత పెట్టకుండా ఆర్‌బీఐని నిలువరించడానికి ఇది కూడా ఒక విధంగా కారణం కానుందని వెల్లడించింది. దీనికితోడు జూన్‌ త్రైమాసికంలో జీడీపీ వృద్ధి రేటు 5.7శాతానికి పడిపోయి మూడేండ్ల కనిష్టానికి చేరిన సంగతి తెలిసిందే. కాగా ఆర్థిక వ్యవస్థను గాడిలో పెట్టేందకుగానూ ఇటీవల కేంద్ర ప్రభుత్వం ఉద్దీపనల దిశగా యోచిస్తున్న సంగతి విదితమే.
మీ స్నేహితులకు రికమెండ్ చెయ్యండి